CELEX: 32019D1972
Language: el
Date: 2019-11-26 00:00:00
Title: Εκτελεστική απόφαση (EE) 2019/1972 της Επιτροπής της 26ης Νοεμβρίου 2019 για την τροποποίηση της εκτελεστικής απόφασης 2013/764/ΕΕ σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων σε ορισμένα κράτη μέλη [κοινοποιηθείσα υπό τον αριθμό C(2019) 8396] (Κείμενο που παρουσιάζει ενδιαφέρον για τον ΕΟΧ)

28.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 307/56
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2019/1972 ΤΗΣ ΕΠΙΤΡΟΠΗΣ
         της 26ης Νοεμβρίου 2019
         για την τροποποίηση της εκτελεστικής απόφασης 2013/764/ΕΕ σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων σε ορισμένα κράτη μέλη
         [κοινοποιηθείσα υπό τον αριθμό C(2019) 8396]
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
         Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς ελέγχους που εφαρμόζονται στο ενδοενωσιακό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
         Εκτιμώντας τα ακόλουθα:
         
                     (1)
                  
                  
                     Η εκτελεστική απόφαση 2013/764/ΕΕ της Επιτροπής (3) θεσπίζει μέτρα ελέγχου της υγείας των ζώων όσον αφορά την κλασική πανώλη των χοίρων σε ορισμένα κράτη μέλη. Τα εν λόγω μέτρα περιλαμβάνουν απαγορεύσεις αποστολής φορτίων οικόσιτων χοίρων και προϊόντων χοίρων από ορισμένες περιοχές. Τα μέτρα ελέγχου της υγείας των ζώων που ορίζονται στην εν λόγω εκτελεστική απόφαση εφαρμόζονται παράλληλα με εκείνα που ορίζονται στην οδηγία 2001/89/ΕΚ του Συμβουλίου (4), και αποσκοπούν στην καταπολέμηση της εξάπλωσης της κλασικής πανώλης των χοίρων, ιδιαίτερα σε ενωσιακό επίπεδο.
                  
               
                     (2)
                  
                  
                     Η εκτελεστική απόφαση 2013/764/ΕΕ προβλέπει επίσης παρεκκλίσεις από την απαγόρευση αποστολής ζώντων χοίρων από ορισμένες περιοχές, εφόσον πληρούνται ορισμένες προϋποθέσεις.
                  
               
                     (3)
                  
                  
                     Η περίοδος εφαρμογής των μέτρων που προβλέπονται στην εκτελεστική απόφαση 2013/764/ΕΕ θα πρέπει να λαμβάνει υπόψη την επιδημιολογία της κλασικής πανώλης των χοίρων και την αποτελεσματικότητα των μέτρων για την υγεία των ζώων που εφαρμόζουν τα κράτη μέλη που απαριθμούνται στο παράρτημα της εκτελεστικής απόφασης 2013/764/ΕΕ με τη νομοθεσία της Ένωσης. Κατά συνέπεια, δεδομένων της τρέχουσας επιδημιολογικής κατάστασης στην Ένωση και σε γειτονικές τρίτες χώρες και των προσπαθειών που απαιτούνται για την καταπολέμηση της εν λόγω νόσου, αλλά χωρίς παράλληλα να επιβάλλονται περιττοί περιορισμοί στο εμπόριο, θα πρέπει να παραταθεί η περίοδος εφαρμογής της εκτελεστικής απόφασης 2013/764/ΕΕ.
                  
               
                     (4)
                  
                  
                     Δεδομένου ότι είναι σημαντικό να υπάρχει συνέχεια των μέτρων κατά της κλασικής πανώλης των χοίρων σε επίπεδο Ένωσης υπό το πρίσμα της τρέχουσας επιδημίας της εν λόγω νόσου, η παράταση της περιόδου εφαρμογής της εκτελεστικής απόφασης 2013/764/ΕΕ θα πρέπει να λαμβάνει υπόψη ότι ο κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου (5), ο οποίος προβλέπει μέτρα διασφάλισης σε περίπτωση νόσων των ζώων, εφαρμόζεται από την 21η Απριλίου 2021.
                  
               
                     (5)
                  
                  
                     Επιπλέον, λαμβανομένης υπόψη της αποτελεσματικότητας των συνολικών μέτρων που εφαρμόζονται στην Κροατία σύμφωνα με την οδηγία 2001/89/ΕΚ, της εποπτείας και των ισχυόντων μέτρων που υποβλήθηκαν στη μόνιμη επιτροπή φυτών, ζώων, τροφίμων και ζωοτροφών, όλες οι περιοχές στην Κροατία που απαριθμούνται επί του παρόντος στο παράρτημα της εκτελεστικής απόφασης 2013/764/ΕΕ θα πρέπει πλέον να αφαιρεθούν από το εν λόγω παράρτημα, λόγω της ευνοϊκής επιδημιολογικής κατάστασης της νόσου στο εν λόγω κράτος μέλος.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1Η εκτελεστική απόφαση 2013/764/ΕΕ τροποποιείται ως εξής:Στο άρθρο 10, η ημερομηνία «31 Δεκεμβρίου 2019» αντικαθίσταται από την ημερομηνία «21 Απριλίου 2021».
         
         
            Άρθρο 2
            Το σημείο 2 του παραρτήματος της εκτελεστικής απόφασης 2013/764/ΕΕ απαλείφεται.
         
         
            Άρθρο 3
            Η παρούσα απόφαση απευθύνεται στα κράτη μέλη.
         
         
            Βρυξέλλες, 26 Νοεμβρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 395 της 30.12.1989, σ. 13.
         
            (2)  ΕΕ L 224 της 18.8.1990, σ. 29.
         
            (3)  Εκτελεστική απόφαση 2013/764/ΕΕ της Επιτροπής, της 13ης Δεκεμβρίου 2013, σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων σε ορισμένα κράτη μέλη (ΕΕ L 338 της 17.12.2013, σ. 102).
         
            (4)  Οδηγία 2001/89/ΕΚ του Συμβουλίου, της 23ης Οκτωβρίου 2001, για τα κοινοτικά μέτρα για την καταπολέμηση της κλασσικής πανώλους των χοίρων (ΕΕ L 316 της 1.12.2001, σ. 5).
         
            (5)  Κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 84 της 31.3.2016, σ. 1).